text: Landsbyer forsøger sig med nabokørsel
  24 april 2013 kl. 15.38
  Samkørsel eller nabokørsel skal gøre livet lettere i de mindre samfund.
  Kommunerne i Trekantområdet støtter nu forsøg med samkørsel i Føns i Middelfart Kommune og Ødis ved Kolding. De to landsbyer har omkring 400 indbyggere hver. I Ødis holdes onsdag aften borgermøde om forsøget.
  Tanken er, at naboerne kan køre sammen til og fra arbejde, skole og uddannelse, fritidsaktiviteter, og hvad der ellers er behov for.
  Samkørsel skal også give ældre uden bil mulighed for at komme ud.
  - Forhåbentlig kan forsøgene sprede sig til andre landsbyer. Der kan høstes sociale, økonomiske og miljømæssige gevinster, mener Bjarne Juel Møller (DF), der er næstformand i plan- og miljøudvalget i Kolding.
  Samkørsel skal for passagererne som hovedregel koste op til en kroner pr. kilometer, men beløbet kan også aftales i hvert enkelt tilfælde.
  De interesserede i samkørsel kan sætte hinanden stævne på hjemmesiden gomore.dk. Her er der oprettet undersider for Ødis og Føns.
  Deltag i debatten på Facebook :Har nabokørsel en fremtid i mindre samfund?
  https://www.facebook.com/tvsyd
  Se også TV SYD Nyheder 19.30.
  